  Анжелика Тихонова корреспондент Воткаын ожгар но истори интыостӥ интерактивной «Вормон маршрут» («Маршрут Победы») кылдытӥзы. Сое Моногородъёсты азинтонъя фондлэн «Прошагай город» ӵектосэз улсын радъязы. Со сярысь элькун тӧролэн но кивалтэтлэн пресс-службазы ивортэ. «Вормон маршрут» Воткалэн шор урамъёсыз кузя ортче. Отчы Данлык аллеяысь синпель стела, историяя но лулчеберетъя кар музей, кудаз Быдӟым Атыкай ож аръёсы типография интыяськиз, Благовещенской собор, кытын ож аръёсы госпиталь вал, пыро. Эшшо одӥгез тунсыко объект - «Пушка» синпелет. Со ож аръёсы карысь заводын бичам но Удмуртиысь ожгарчиосын Прагаозь вуэм 52 сюрс пушкаос но артиллери системаос пӧлысь одӥгез луэ. 1985-тӥ арын ожтӥрлык карысь шор скверын синпелет луиз. Пусъём, Моногородъёсты азинтонъя фондлэн «Прошагай город» ӵектосэз улсын «Вормон маршрут» онлайн-акцилы кутскон туэ куартолэзе сётӥзы но сое Росси азьмуртэн Владимир Путинэн ялэм Буре ваёнъя но данлыкъя арлы тупатӥзы. Со улсын каръёс Быдӟым Атыкай ожлы сӥзем истори объектъёссэс онлайн-картаосы пусъё. Коронавирус инфекци вӧлмонэн герӟаськем сюбегатонъёсты куштэм бере, «Вормон маршрут» акциос моногородъёсын офлайн амалэн ортчозы. Тодэ вайытом, Удмуртиын нырысетӥзэ «Вормон маршрутэз» Глазкарын кылдытӥзы.  Тегъёс: Мерлык Удмуртия история БыдӟымАтыкайож Вотка тодынвозён Вормонлы75  